**Alcoa Alapítvány Energiatakarékos Háztartások pályázata**

*A Gaja Környezetvédő Egyesület kivitelezésében*

*(2014-2015.)*

***Információk***

Az Alcoa Alapítványnak köszönhetően az Egyesületnek lehetősége nyílik , hogy Székesfehérváron, és közeli vonzáskörzetében **30 háztartás (100 természetes személy)** 20 családi ház és 10 panellakás energiahatékonysági szemléletváltozásában segítsen elméleti oktatás és energiatakarékos eszközök biztosításával. A pályázat keretében az elméleti oktatáson túl kiosztásra kerülnek többek között energiatakarékos kompakt fénycsövek, billenőkapcsolós hosszabbítók, fogyasztásmérők, komposztkeretek, ökotisztítószerek,víztakarékossági eszközök (perlátor, csappöcök), lehetőség nyílik fa nyílászárók szigetelésére, hőkamerás felvétel készítésére, s néhánykerékpár is kölcsönözhetővé válik azok számára, akik a gépjárműhasználat helyett ezt az alternatívát részesítenék előnyben.

***Cél***

A pályázat célja **10%-os fogyasztáscsökkenés** kimutatása a résztvevő háztartásokban, mely az elfogyasztott energia, energiahordozók és vízmennyiségi adatok segítségével kerül bizonyításra. (Ennek fényében a megelőző év összfogyasztására, s a havonkénti energia-, eneriahordozó- és vízfogyasztási adatokra, valamint a gépjármű és kerékpár által megtett km adatokra lesz szükség – kerékpár esetén becsült adat elegendő.)

A pályázat időtartama **1 év**, mely 2014. november elejétől 2015. október végéig tart.

***Eredmények***

A pályázat sikerességét, az elért csökkenést döntően a **tudatos gondolkodásban történt változás** fogja eredményezni, melyhez segítséget nyújtanak a kiosztásra kerülő eszközök.

**Beszámoló – 2015. január**

A pályázatban vállalt kötelezettségek alapján a 30 család összegyűjtése okozott talán a legnehezebb feladatot, de kb. 2 hónap alatt összegyűlt az induláshoz szükséges létszám. A résztvevők – természetes élethelyzeteik miatt néha cserélődnek, de a program decemberi kezdettel végül sikeresen elindult.

A pályázat kezdeteként mini ökoauditokat készítettünk minden résztvevő háztartásban, mely a lakhely hőkamerás feltérképezését követően az energiahasználat felmérésére koncentrált (fűtési, vízfogyasztási, világítási, utazási, stb. szokások összegyűjtése, a hőkamerás vizsgálattal kapcsolatos észrevételekről, tanácsokról való tájékoztatás).

Emellett tanácsadás keretében tájékoztattuk a résztvevőket a potenciális energiatakarékossági lehetőségekről az energiahasználat optimalizálásához (környezetbarát mosószerek használata, energiatakarékos égők használata, alacsonyabb hőfokon mosás, a hulladékképződés csökkentése érdekében szelektív hulladékgyűjtés, a fűtés hatékonyságának növelése érdekében függöny, redőny használata, fűtőtest szabadon hagyása, stb.)

A tanácsadást követően felmértük az előzetesen kiküldött eszközlista segítségével a háztartás energiatakarékosságához potenciálisan alkalmazható eszközök tulajdonságait (foglalatok, csaptelepek), számát, majd megkötöttük az együttműködési szerződést a biztosítandó eszközök felsorolásával.

A résztvevőkkel egyenként foglalkozunk, minden beküldött űrlap után személyes e-mail küldésével köszönjük meg a pályázatban való részvételüket, illetve tájékoztatjuk őket a releváns információkról.